钦定古今图书集成/历象汇编/庶征典/第058卷
## 钦定古今图书集成/历象汇编/庶征典/第058卷

| 钦定古今图书集成 历象汇编 第五十八卷 |

| |

第五十八卷目录

星变部选句

星变部纪事一

庶征典第五十八卷

汉司马相如《上林赋》：“奔星更于闺闼。”〈注〉师古曰：“更，历
也。”

扬雄反《离骚》：“带钩矩而佩衡兮，履欃枪以为綦。”〈注〉邓
展曰：“欃枪，妖星也。”晋灼曰：“綦，履迹也。”师古曰：“綦，履下
饰也。”

《河东赋》：“掉奔星之流旃，彏天狼之威弧。”

《独异志》：“周厉王时，北斗与三台并流，不知其所。厉王
没后，两主星复见。”〈此必无之事志不足信〉

《孝经左契》：周襄王不能事其母弟，彗入斗，亡其度。
《晏子》：齐有彗星，景公使祝禳之。晏子谏曰：“无益也，祇
取诬焉。天道不谄不贰其命，若之何禳之也？且天之
有彗，以除秽也。君无秽德，又何禳焉？若德之秽，禳之
何益？《诗》云：‘维此文王，小心翼翼。昭事上帝，聿怀多福。
厥德不回，以受方国’。君无违德，方国将至，何患于彗？
《诗》曰：‘我无所监，夏后及商。用乱之故，民卒流亡。若德
之回乱，民将流亡，祝史之为，无能补也’。”公说，乃止。
谏上篇。景公之时，荧惑守于虚，期年不去。公异之，召
晏子而问曰：“吾闻之，人行善者，天赏之；行不善者天
殃之。荧惑，天罚也。今留虚，其孰当之？”晏子曰：“齐当之。”
公不说，曰：“天下大国十二，皆曰诸侯，齐独何以当？”晏
子曰：“虚，齐野也。且天之下殃，固于富彊，为善不用，出
政不行，贤人使远，谗人反昌，百姓疾怨，自为祆祥，录
录彊食，进死何伤？是以列舍无次，变星有芒，荧惑回
逆，孽星在旁，有贤不用，安得不亡？”公曰：“可去乎？”对曰：
“可致者可去，不可致者不可去。”公曰：“寡人为之若何？”
对曰：“盍去冤聚之狱，使反田矣；散百官之财，施之民
矣。振孤寡而敬老人矣。夫若是者，百恶可去，何独是
孽乎？”公曰：“善。”行之。三月而荧惑迁。

景公西面望睹彗星，召伯常骞使禳去之。《晏子》曰：“不
可，此天教也。日月之气，风雨不时，彗星之出，天为民
之乱。见之故诏之妖祥，以戒不敬。今君若设文而受
谏谒，圣贤人虽不去，彗星将自亡。今君嗜酒而并于
乐，政不饰而宽于小人，近谗好优，恶文而疏圣贤人
何暇在？彗茀又将见矣。”公忿然作色不悦。

刘向《新序》：宋景公时，荧惑在心。惧，召子韦而问曰：“荧
惑在心，何也？”子韦曰：“荧惑，天罚也；心，宋分野也，祸当
君身。虽然，可移于宰相。”公曰：“宰相，吾所使治国也，而
移死焉，不祥。寡人请自当也。”子韦曰：“可移于民。”公曰：
“民死将谁君乎？宁独死耳。”子韦曰：“可移于岁。”公曰：“岁
饥民饿必死。为人君欲杀其民以自活，其谁以我为
君乎？是寡人之命固尽矣，子无复言矣！”子韦还走，北
面再拜曰：“臣敢贺君。天之处高而听卑，君有仁人之
言三，天必三赏君，今夕星必徙舍君，延寿二十一岁。”
公曰：“子何以知之？”对曰：“君有三善，故三赏，星必三舍，
舍行七星，星当一年，三七二十一，故曰延寿二十一
年。臣请伏于陛下以伺之，星不徙，臣请死之。”公曰：“可。”
是夕也，星三徙舍，如子韦言。《老子》曰：“能受国之不祥，
是谓天下之王也。”

《越绝书》：吴王曰：“寡人昼卧，梦见井嬴溢，大与越争，彗，
越将扫我军，其凶乎？孰与师还此？”时越军大号，夫差
恐，越军入，惊骇。子胥曰：“王其勉之哉，越师败矣。臣闻
井者人所饮，溢者食有馀。越在南火，吴在北水，水制
火，王何疑乎风北来助吴也？昔者武王伐纣时，彗星
出而兴，周武王问太公曰：‘臣闻以彗𩰚倒之则胜。胥
闻灾异，或吉或凶，物有相胜，此乃其证。愿大王急行，
是越将凶，吴将昌也’。”

《博物志要》“离刺庆忌，彗星袭月。”

《史记·越世家》：陶朱公中男杀人，囚于楚。朱公遣其长
子为一封书，遗故所善庄生曰：“至则进千金于庄生
所，听其所为。”长男发书，进千金，如其父言。庄生间时
入见楚王，言某星宿某，此则害于楚。楚王素信庄生，
曰：“今为奈何？”庄生曰：“独以德为，可以除之。”楚王乃使
使者封三钱之府。楚贵人惊告朱公长男曰：“王且赦
朱公。”长男以为赦弟固当出也，重千金，虚弃庄生，无
所为也。乃复见庄生，取金持去。庄生羞为儿子所卖，
乃入见楚王曰：“臣前言某星事，王言欲以修德报之。
今臣出，道路皆言陶之富人朱公之子杀人囚楚，其
家多持金银赂王左右，故王非能恤楚国而赦，乃以朱公子故也。”楚王大怒，令论杀朱公子。明日，遂下赦
令。

《南越志》：“秦二世，五星会于南斗牛，南海尉任嚣知其
偏霸之气，遂有志焉。病且死，召真定人赵他行南海
尉事，故今呼为尉佗。汉高帝遣陆贾为南越王。”〈按此志亦

不可信。“汉高祖入关，五星会于东井，距此不过数年，安有五星再会之理？”

《汉书·陈馀传》：甘公曰：“汉王之入关，五星聚东井。东井
者，秦分也，先至必王，楚虽强，后必属汉耳。”

《京房传》：“臣前白，九年不改，必有星亡之异。”臣愿出任，
良试考功，臣得居内，星亡之异可去。

《独异志·京房列传》曰：房临刑之时，谓人曰：“吾死之后，
客星入天井。”举朝皆哀之。

《汉书李寻传》：“臣闻五星者，五行之精，五帝司命，应王
者号令，为之节度。岁星主岁事，为统首，号令所纪。今
失度而盛，此君指意欲有所为，未得其节也。又填星
不避岁星者，后帝共政相，留于奎娄，当以义断之。荧
惑往来亡常，周历两宫，作态低卬，入天门，上明堂，贯
尾乱宫。太白发越犯库，兵寇之应也。贯黄龙，入帝庭”，
当门而出，随荧惑入天门，至房而分。欲与荧惑为患，
不敢当明堂之精，此陛下神灵，故祸乱不成也。荧惑
厥弛，佞巧依势，微言毁誉，进类蔽善。太白出端门，臣
有不臣者。火入室，金上堂，不以时解，其忧凶。填岁相
守，又主内乱。宜察萧墙之内，毋忽亲疏之微，诛放佞
人，防绝萌牙，以荡涤浊秽，消散积恶，毋使得成祸乱。
辰星主正四时，当效于四仲，四时失序，则辰星作异。
今出于岁首之孟，天所以谴告陛下也。政急则出早，
政缓则出晚，政绝不行则伏不见而为彗茀。四孟皆
出，为易，王命四季皆出，星家所讳。今幸独出寅孟之
月，盖皇天所以笃右陛下也。宜深自改治国，故不可
以戚戚，欲速则不达。《经》曰：“三载考绩，三考黜陟。加以
号令，不顺四时，既往不咎”，来事之师也。

《刘向传》：“向字子政，本名更生。元帝初即位，太傅萧望
之为前将军，少傅周堪为诸吏光禄大夫，皆领尚书
事，甚见尊任。更生年少于望之、堪，然二人重之，荐更
生宗室忠直，明经有行，擢为散骑宗正给事中，与侍
中金敞拾遗于左右。四人同心辅政，患苦外戚许史，
在位放纵，而中书宦官弘恭、石显弄权，望之、堪、更生”
议欲白罢退之，未白而语泄，遂为许史及恭、显所谮
愬，堪、更生下狱，及望之皆免官。其春地震。夏，客星见
昴、卷舌间。上感悟，下诏赐望之爵关内侯，奉朝请。
《独异志》：“后汉刘圣公初得玺绶之夕，有流星下降，如
绳绕圣公，明日为刘盆子将谢禄缢杀之。亦绕星之
象。”

《后汉书郅恽传》：“‘恽字君章，汝南西平人也，明天文历
数。王莽时，寇贼群发，恽迺仰占乾象，叹谓友人曰：方
今镇岁荧惑，并在汉分翼轸之域，去而复来，汉必再
受命，福归有德。如有顺天发策者，必成大功’。时左队
大夫逯，并素好士，恽说之曰：‘当今上天垂象，智者以
昌，愚者以亡。昔伊尹自鬻辅商，立功全人。恽窃不逊，
敢希《伊尹》之踪，应天人之变。明府傥不疑逆，俾成天
德’。”并奇之，使署为吏，恽不受署。

《广陵思王传》：“广陵思王荆，建武十五年封山阳公，十
七年进爵为王。荆性刻急隐害，有才能而喜文法。光
武崩，大行在前殿，荆哭不哀，而作飞书，封以方底。令
苍头诈称东海王彊舅大鸿胪郭况书与彊曰：‘君王
无罪，猥被斥废，而兄弟至有束缚入牢狱者。太后失
职，别守北宫，及至年老，远斥居边，海内深痛，观者鼻’”
酸。及太后尸柩在堂，洛阳吏以次捕斩宾客，至有一
家三尸伏堂者，痛甚矣。今天下有丧，弓弩张设甚备。
间梁松敕虎贲吏曰：“吏以便宜见非，勿有所拘，封侯
难再得也。”郎官窃悲之，为王寒心累息。今天下争欲
思刻贼王以求功，易于泰山破鸡子，轻于驷马载鸿
毛，此汤、武兵也。今年轩辕星有白气，星家及喜事者
皆云：“白气者丧。轩辕，女主之位。”又太白前出西方，至
午兵当起。又太子星色黑，至辰日辄变赤。夫黑为病，
赤为兵，王努力卒事，高祖起亭长，陛下兴白水，何况
于王。陛下长子，故副主哉！上以求天下，事必举，下以
雪除沉没之耻，报死母之仇。精诚所加，金石为开。当
为秋霜，无为槛羊。虽“欲为槛羊，又可得乎？窃见诸相
工言‘王贵，天子法也。人主崩亡，闾阎之伍尚为盗贼，
欲有所望，何况王邪！夫受命之君，天之所立，不可谋
也。今新帝，人之所置，彊者为右。愿君王为高祖陛下
所志，无为扶苏将闾叫呼天也’。”彊得书惶怖，即报其
使，封书上之。显宗以荆母弟，秘其事，遣荆出止河南
宫。

《苏竟传》竟在南阳。《与刘龚书》曰：“诸儒或曰，今五星失
晷，天时谬错，辰星久而不效，太白出入过度，荧惑进
退见态，填星绕带天街，岁星不舍氐、房。以为诸如此
占，归之国家，盖灾不徒设，皆应之，分野各有所主。夫
房心即宋之分，东海是也；尾为燕分，渔阳是也。东海
董宪迷惑未降，渔阳彭宠逆乱拥兵，王赫斯怒，命将并征。”故荧惑应此，宪宠受殃，太白辰星，自亡新之末，
失行算度，以至于今，或守东井，或没羽林，或裴回藩
屏，或踯躅帝宫，或经天反明，或潜藏久沈，或衰微暗
昧，或煌煌北面，或盈缩成钩，或偃蹇不禁，皆大运荡
除之祥，圣帝应符之兆也。贼臣乱子，往往错互，指麾
妄说，传相坏误。由此论之，天文安得遵度哉？迺者五
月甲申，天有白虹，自子加午，广可十丈，长可万丈，正
临倚弥。倚弥即黎丘，秦丰之都也。是时月入于毕，毕
为天网，主网罗无道之君。故武王将伐纣，上祭于毕，
求天助也。夫仲夏甲申为八魁，八魁，上帝开塞之将
也，主退恶攘逆。流星状如蚩尢旗，或曰“营头”，或曰“天
枪。”出奎而西北行，至延牙营上，散为数百而灭。奎为
毒螫，主库兵，此二变，郡中及延牙士众所共见也。是
故延牙遂之武当，托言发兵，实避其殃。

《杨震传》：“延光三年，东巡岱宗，樊丰等因乘舆在外，竞
修第宅。震部掾高舒召大匠令史考校之，得丰等所
诈下诏书，具奏须行还上之。丰等闻惶怖，会太史言
星变逆行，遂共谮震云：自赵腾死后，深用怨怼，且邓
氏故吏有恚恨之心。及车驾行还，便时太学夜遣使
者策收震太尉印绶。”

《朱晖传》：晖孙穆，字公叔。桓帝即位，顺烈太后临朝，穆
以梁冀埶地亲重望有以扶持王室，因推灾异奏记
以劝戒冀曰：“今年夏月晕房星，明年当有小厄，宜亟
诛奸臣为天下所怨毒者，以塞灾咎。”

《襄楷传》：“楷字公矩，平原隰阴人也。桓帝时，宦官专朝，
政刑暴滥。又比失皇子，灾异尢数。延熹九年，楷诣阙
上疏曰：‘臣切见去岁五月，荧惑入太微，犯帝座，出端
门，不轨常道。其闰月庚辰，太白入房，犯心，小星，震动
中耀。中耀，天王也。旁小星，天王子也。夫太微天廷，五
帝之座，而金火罚星，扬光其中，于占天子凶。又俱入’”
房、心，法无继嗣。今年岁星久守太微，逆行西至掖门，
还切执法。岁为木精，好生恶杀，而淹留不去者，咎在
仁德不修，诛罚太酷。前七年十二月，荧惑与岁星俱
入轩辕，逆行四十馀日，而邓皇后诛。夫星辰丽天，犹
万国之附王者也。下将畔上，故星亦畔天。石者安类，
坠者失势。《春秋》五石陨宋，后襄公为“楚所执。秦之亡
也，石陨东郡，今陨扶风，与先帝园陵相近。不有大丧，
必有畔逆。”书奏不省。楷复上书曰：“臣伏见太白北入
数日，复出东方，其占当有大兵，中国弱，四裔强。臣又
推步，荧惑今当出而潜，必有阴谋。皆由狱多冤结，忠
臣被戮。德星所以久守执法，亦为此也。陛下宜承天
意，理察冤狱，为刘琼、成琎亏除罪辟，追录李云、杜众
等子孙。”夫天子事天不孝，则日食星𩰚。比年日食于
正朔，三光不明，五纬错戾。前者宫崇所献《神书》，专以
奉天地顺五行为本，亦有兴国广嗣之术，其文易晓，
参同经典，而顺帝不行，故国嗣不兴，孝冲、孝质，频世
短祚。臣又闻之，得主所好，自非正道，神为生虐。故周
衰诸“侯以力征相尚，于是夏育、申休、宋万、彭生、任鄙
之徒，生于其时。殷纣好色，妲己是出；叶公好龙，真龙
游廷。今黄门常侍，天刑之人，陛下爱待，兼倍常宠，系
嗣未兆，岂不为此？”天官宦者星不在紫宫而在天市，
明当给使，主市里也。今迺反处常伯之位，实非天意。
《董卓传》边章、韩遂等大盛朝廷，复以司空张温为车
骑将军、假节，执金吾袁滂为副，拜卓破卤将军，与荡
寇将军周慎并统于温，并诸郡兵步骑合十馀万，屯
美阳，以卫园陵。章遂亦进兵美阳。温、卓与战，辄不利。
十一月夜，有流星如火光，长十馀丈，照章遂营中，驴
马尽鸣，贼以为不祥，欲归金城。卓闻之喜，明日，乃与
右扶风鲍鸿等并兵俱攻，大破之，斩首数千级。
《风俗通》：司徒九江朱伥，以年老为司隶虞诩所奏，耳
目不聪明，见掾属，大怒曰：“颠而不扶，焉用彼相？君劳
臣辱，何用为！”于是东阁祭酒周举曰：“‘昔圣帝明王，莫
不历象日月星辰，以为镜戒。荧惑比有变异，岂能手
书密以上闻’？伥曰：‘可自力也。举为创草。臣闻《易》曰：‘天
垂象，见吉凶，观’’”乎天文，以察时变。臣窃见九月庚辰，
今月丙辰，过荧惑于东井，辟金光晖合并，移时乃出。
经术浅末，不晓天官，见其非常，昭昭再见，诚切怪之，
诚懑愤。夫月者太阴，荧惑火星，不宜相干。臣闻盛德
之主，不能无异，但当变改，有以供御。孔子曰：“虽明天
子，荧惑必谋。祸福之征，慎察用之。”孝宣皇帝地节元
年，月蚀荧惑，明年有霍氏乱。孔子曰：“火上不可握，荧
惑班变，不可息，志帝应，其修无极。”此言荧惑火精，尤
史家所宜察也。《楚庄》曰：“灾异不见，寡人其亡。”今变异
屡臻，此天以佑助汉室，觉悟国家也。臣诚惧史官畏
忌，不敢极言。惟陛下深留圣思，按图书之文，鉴古今
之戒，召见方直，极言而靡讳，亲贤纳忠，推诚应人，犹
影响也。宋景公有善言，荧惑徙舍，延年益寿，况乎至
尊，感不旋日。《书》曰：“天威棐谌”，言天德辅诚也。周公将
没，戒成王以左右常伯、常任、准人、缀衣、虎贲，言此五
官，存亡之机，不可不谨也。臣愿陛下思周旦之言，详
左右清禁之内，谨供养之官，严宿卫之身，申敕屡省务知戒慎，以退未萌，“以此无疆。谨匍匐自力，手书密
上。”上览《伥表》，嘉其忠谟。伥目数病，手能细书诩案，大
臣苟肆私意。诩坐上谢，伥蒙慰劳。

《三国魏志武帝本纪》：“初，桓帝时，有黄星见于楚、宋之
分。辽东殷馗善天文，言后五十年，当有真人起于梁
沛之间，其锋不可当。至是凡五十年，而公破袁绍，天
下莫敌矣。”

《晋书五行志》：“魏明帝青龙三年正月乙亥，陨石于寿
光。”案《左氏传》，“陨石星也。”

《宣帝本纪》：“帝遣将军胡遵、雍州刺史郭淮共备阳遂，
与诸葛亮会于积石，临原而战，亮不得进，还于五丈
原，会有长星坠亮之垒，帝知其必败，遣奇兵掎亮之
后，斩五百馀级，获生口千馀，降者六百馀人。”

景初二年，帝伐公孙文懿。时有长星，色白，有芒鬣，自
襄平城西南流于东北，坠于《梁水》，城中震慑。文懿大
惧，乃使其所署相国王建、御史大夫柳甫乞降，请解
围。面缚不许，执建等，皆斩之。

嘉平元年春正月甲午，天子谒高平陵，曹爽兄弟皆
从。是日太白袭月，帝于是奏永宁太后，废爽兄弟。
《蜀志后主传》：“景耀元年，史官言：景星见，大赦改元。”
《晋书五行志》：“孙休永安三年，将守质子，群聚嬉戏。有
异小儿忽来言曰：‘三公锄，司马如’。又曰：‘我非人，荧惑
星也’。言毕上升，仰视若曳一匹练，有顷没。干宝曰：‘后
四年而蜀亡，六年而魏废，二十一年而吴平’”，于是九
服归晋，魏与吴、蜀并战国，三公锄，司马如之谓也。
《大同志》：初，王濬将征，问靳普：“今行何如？”普对曰：“客星
伏南斗，而太白、岁星在西方。占曰：‘东方之国破，必如
志矣’。”

《晋书五行志》：“武帝太康五年五月丁巳，陨石于温及
河阳各二。”

六年正月，陨石于温，《三》。

《梁孝王肜传》：赵王伦辅政，有星变。占曰：“不利上相。”孙
秀惧伦受灾，乃著司徒为丞相以授肜，猥加崇进，欲
以应之。或曰：肜无权，不应也。肜固让不受。

《佛图澄传》：石宣将杀石韬，宣先到寺，与澄同坐浮屠，
一铃独鸣，澄谓曰：“解铃音乎？云胡子洛度。”宣变色曰：
“是何言欤？”澄谬曰：“老胡为道，不能山居无言，重茵美
服，岂非洛度乎？”石韬后至澄，孰视良久。韬惧而问澄，
澄曰：“怪公血臭，故相视耳。”季龙梦龙飞西南，自天而
落。旦而问澄，澄曰：“祸将作矣。宜父子慈和，深以慎之。”
季龙引澄入东阁，与其后杜氏问讯之。澄曰：“胁下有
贼，不出十日，自浮图以西，此殿以东，当有血流，慎勿
东也。”杜后曰：“和尚耄邪？何处有贼？”澄即《易语》云：“六情
所受，皆悉是贼。老自应耄，但使少者不昏即好耳。”遂
便寓言，不复彰的。后二日，宣果遣人害韬于佛寺中，
欲因季龙临丧杀之。季龙以澄先诫，故获免。及宣被
收，澄谏季龙曰：“皆陛下之子也，何为重祸邪！陛下若
含恕加慈者，尚有六十馀岁，如必诛之，宣当为彗星
下扫邺宫。”季龙不从。

《张华传》：华少子韪，以中台星坼劝华逊位，华不从曰：
“天道元远，惟修德以应之耳。不如静以待之，以俟天
命。”及伦、秀将废贾后，秀使司马雅夜告华曰：“今社稷
将危，赵王欲与公共匡朝廷，为霸者之事。”华知秀等
必成篡夺，乃距之。雅怒曰：“刃将加颈”，而吐言如此，不
顾而出。华方昼卧，忽梦见屋坏，觉而恶之，是夜难作，
诈称诏召华，遂与裴𬱟俱被收。

初，吴之未灭也，斗牛之间常有紫气，道术者皆以吴
为强盛，未可图也，惟华以为不然。及吴平之后，紫气
愈明。华闻豫章人雷焕妙达纬象，乃要焕宿，屏人曰：
“可共寻天文，知将来吉凶。”因登楼仰观，焕曰：“仆察之
久矣，惟斗牛之间，颇有异气。”华曰：“是何祥也？”焕曰：“宝
剑之精，上彻于天耳。”华曰：“君言得之。吾少时有相者
言吾出六十，位登三事，当得宝剑佩之。斯言岂效与？”
因问曰：“在何郡？”焕曰：“在豫章丰城。”华曰：“欲屈君为宰，
密共寻之，可乎？”焕许之。华大喜，即补焕为丰城令。焕
到县，掘狱屋基，入地四丈馀，得一石函，光气非常，中
有双剑，并刻题，一曰“龙泉”，一曰“太阿。”其夕斗牛间气，
不复见焉。

《大同志》：永康元年，诏征刺史赵𫷷为大长秋，迁成都
内史，中山耿滕为益州刺史折冲将军，因𫷷所服佩。
初，𫷷以晋政衰而赵星黄，占曰：“星黄者，主阴怀异计，
蜀土四塞，可以自安。”乃倾仓赈施流民，以收众心。以
李特弟庠卫六郡人勇壮，厚恤遇之，流民恃此，专为
劫盗。

《晋书戴洋传》：扬州刺史尝问吉凶于洋，答曰：“荧惑入
南斗，八月有暴水，九月当有客军西南来。如期，果大
水而石冰作乱。”

祖约表洋为下邑长。太宁三年正月，有大流星东南
行，洋曰：“至秋府当移寿阳。”及王敦作逆，约问其胜败，
洋曰：“太白在东方，辰星不出。兵法先起为主，应者为

应诏伐之。”约乃率众向合肥。俄而敦死众败，遂住寿
阳。

南中郎将桓宣以洋为参军，将随宣往襄阳，太尉陶
侃留之住武昌。时侃谋北伐，洋曰：“前年十一月，荧惑
守胃、昴，至今年四月，积五百馀日。昴，赵之分野”，石勒
遂死。荧惑以七月退从毕右顺行入黄道，未及天关，
以八月二十二日复逆行还钩，绕毕向昴。昴、毕为边
兵，故置天弓以射之。荧惑逆行，司无德之国。石勒死
是也。勒之馀烬，以自残害。今年官与太岁、太阴三合
癸巳，癸为北方，北方当受灾。岁镇二星，共合翼、轸，从
子及巳，徘徊六年，荆楚之分，岁镇所守，其下国昌，岂
非功德之征也？今年六月，镇星前角、亢。角、亢，郑之分。
岁星移入房，太白在心。心、房，宋分，顺之者昌，逆之者
亡。石季龙若兴兵东南，此其死会也。“官若应天伐刑，
径据宋、郑，则无敌矣。若天与不取，反受其咎。”侃志在
中原，闻而大喜，会病笃，不果行。

《陶回传》：回性雅正，不惮彊御。丹阳尹桓景佞事王导，
甚为导所昵，回常慷慨，谓景非正人，不宜亲狎。会荧
惑守南斗，经旬，导语曰：“南斗扬州分，而荧惑守之，吾
当逊位，以厌此谪。”回答曰：“公以明德作相，辅弼圣主，
当亲忠贞，远邪佞，而与桓景造膝，荧惑何由退舍。”导
深愧之。

《五行志》：“成帝咸和八年五月，星陨于肥乡，一。”

《石勒载记》：“时有流星大如象，尾足蛇形，自北极西南
流五十馀丈，光明烛地，坠于河，声闻九百馀里。
石勒疾甚，荧惑入昴，星陨于邺东北六十里。初，赤黑
黄云如幕，长数十匹，交错，声如雷震，坠地，气热如火，
尘起连天。时有耕者往视之，士犹燃沸。见有一石方
尺馀，青色而轻，击之音如磬。”

《石季龙载记》：初，慕容皝与段辽有隙，遣使称藩于季
龙，陈辽宜伐，请尽众来会。及军至，令支皝师不出。季
龙将伐之，天竺佛图澄进曰：“燕福德之国，未可加兵。”
季龙作色曰：“以此攻城，何城不克？以此众战，谁能御
之？区区小竖，何所逃也！”太史令赵揽固谏曰：“燕地岁
星所守，行师无功，必受其祸。”季龙怒，鞭之，黜为肥如
长。进师攻棘城，旬馀不克。皝遣子恪帅胡骑二千，晨
出挑战，诸门皆若有师出者，四面如云。季龙大惊，弃
甲而遁。于是召赵揽复为太史令。

石宣淫虐日甚，而莫敢以告。领军王朗言之于季龙
曰：“今隆冬雪寒，而皇太子使人斫伐宫材，引于漳水，
功役数万，士众吁嗟。陛下宜因游观而罢之也。”季龙
如其言。既而宣知朗所为，怒欲杀之而无因。会荧惑
守房，赵揽承宣旨言于季龙曰：“昴者，赵之分也。荧惑
所在，其主恶之。房为天子，此殃不小，宜贵臣姓王者
当之。”季龙曰：“谁可当者？”揽久而对曰：“无复贵于王领
军也。”季龙既惜朗，且猜之曰：“更言其次。”揽曰：“其次唯
中书监王波耳。”季龙乃下书追波前议，遣李宏及答
楛矢之愆，腰斩之，及其四子投于漳水，以厌荧惑之
变。寻愍波之无罪，追赠司空，封其孙为侯。

《李势载记》：晋康帝建元元年，寿卒，势立，改元太和。太
史令韩皓上言：“荧惑守心，乃宗庙不修之谴。”

《冉闵载记》：“闵攻石祗于襄国，署其子太原王，引为大
单于、骠骑大将军，以降胡一千配为麾下。光禄大夫
韦𫍲启谏切甚，闵览之大怒，诛𫍲及其子孙。闵攻襄
国百馀日，为土山地道，筑室反耕。祗大惧，去皇帝之
号，称赵王，遣使诣慕容儁、姚弋仲以乞师。会石琨自
冀州援祗，弋仲复遣其子襄率骑三万八千至自滆”
头。儁遣将军悦绾率甲卒三万，自龙城三方劲卒合
十馀万。闵遣车骑胡睦距襄于长芦，将军孙威候琨
于黄丘，皆为敌所败，士卒略尽，睦、威单骑而还。琨等
军且至，闵将出击之，卫将军王泰谏曰：“穷寇固迷，希
望外援。今强救云集，欲吾出战，腹背击我。宜固垒勿
出，观势而动，以挫其谋。今陛下亲戎，如失万全，大事
去矣！请慎无出，臣请率诸将为陛下灭之。”闵将从之，
道士法饶进曰：“太白经昴，当杀胡王。一战百克，不可
失也！”闵攘袂大言曰：“吾战决矣，敢谏者斩！”于是尽众
出战，姚襄、悦绾、石琨等三面攻之，祗冲其后，闵师大
败。闵潜于襄国行宫，与十馀骑奔邺。

《苻健载记》：京兆杜洪窃据长安，健遣其弟雄率步骑
五千入潼关，兄子菁自轵关入河东。健执菁手曰：“‘事
若不捷，汝死河北，我死河南，比及黄泉，无相见也’。既
济，焚桥，自统大众继雄而进。杜洪遣其将张先要健
于潼关，健逆击破之。健虽战胜，犹修笺于洪，并送名
马珍宝，请至长安上尊号。洪曰：‘币重言甘，诱我也’。”乃
尽召关中之众来距健筮之，遇《泰》之临，健曰：“小往大
来，吉亨。昔往东而小，今还东而大，吉孰大焉？”是时众
星夹河西流，占者以为百姓还西之象。健遂进军，次
赤水，遣雄略地渭北，又败张先于阴槃，擒之，诸城尽
陷。菁所至无不降者。三辅略定，健引兵至长安，洪奔
司竹，健入而都之《苻生载记》：伪中书监胡文、中书令王鱼言于生曰：“比
频有客星孛于大角，荧惑入于东井。大角为帝座，东
井，秦之分野，于占不出三年，国有大丧，大臣戮死。愿
陛下远追周文，修德以禳之，惠和群臣，以成康哉之
美。”生曰：“皇后与朕对临天下，亦足以塞大丧之变。毛
太傅、梁车骑、梁仆射受遗辅政，可谓大臣也。”于是杀
其妻梁氏及太傅毛贵、车骑尚书令梁楞、左仆射梁
安。未几，又诛侍中、丞相雷弱儿及其九子二十七孙。
有司奏：“太白犯东井。东井，秦之分也。太白罚星，必有
暴兵起于京师。”生曰：“星入井者，必将渴耳，何所怪乎？”
太史令康权言于生曰：“昨夜三月并出，孛星入于太
微，遂入于东井。兼自去月上旬沈阴不雨，迄至于今，
将有下人谋上之祸，深愿陛下修德以消之。”生怒以
为妖言，扑而杀之。

《苻坚载记》：是岁有大风从西南来，俄而晦冥，恒星皆
见。又有赤星见于西南，太史令魏延言于坚曰：“于占，
西南国亡，明年必当平蜀汉。”坚大悦，命秦梁密严戎
备。乃以王猛为丞相，以苻融为镇东大将军，代猛为
冀州牧。融将发，坚祖于霸东，奏乐赋诗。坚母苟氏以
融少子，甚爱之。比发，三至灞上，其夕又窃如融所，内
外莫知。是夜，坚寝于前殿，魏延上言：“天市南门屏内
后妃星失明，左右阍寺不见，后妃移动之象。”坚推问
知之，惊曰：“天道与人，何其不远！”遂重星官。其后天鼓
鸣，有彗星出于尾、箕，长十馀丈，名蚩尤旗，经太微，埽
东井，自夏及秋，冬不灭。太史令张孟言于坚：“彗起尾、
箕而扫东井，此燕灭秦之象。”因劝坚诛慕容𬀩及其
子弟，坚不纳。更以𬀩为尚书，垂为京兆尹，冲为平阳
太守。

《简文帝本纪》：先是，荧惑入太微，寻而海西废。及帝登
阼，荧惑又入太微，帝甚恶焉。时中书郎郗超在直，帝
乃入谓曰：“命之修短，本所不计，故当无复近日事耶？”
超曰：“大司马臣温方，内固社稷，外恢经略，非常之事，
臣以百口保之。”

《谢敷传》：敷入太平山十馀年，镇军郄愔召为主簿，台
征博士，皆不就。初，月犯少微，少微一名处士星，占者
以隐士当之。谯国戴逵有美才，人或忧之，俄而敷死。
故会稽人士以嘲吴人云：“吴中高士，便是求死不得
死。”

《前秦录》：建元十三年，太史奏：“有星见于外国之分，当
有圣人之辅，中国得之者昌。”坚闻西域有鸠摩罗什，
襄阳有释道安，并遣求之。

《晋书苻坚载记》：新平王雕为太史令，言坚当灭燕，平
六州，愿徙洴陇诸氐于京师，三秦大户置之于边地，
以应图谶。王猛以雕为左道惑众，劝坚诛之。雕临刑
上疏曰：“臣从京兆刘湛学，明于图记，谓臣曰：‘新平地，
古歂顼之墟。吾尝斋于室中，夜有流星，大如半月，落
于此地。斯盖是乎？愿陛下志之’。”

《桓元传》：“元在姑熟，将相星屡有变。篡位之夕，月及太
白又入羽林，元甚恶之。”

《拾遗记》：怀帝末，民间园圃皆生蒿棘，狐兔游聚。至元
熙元年，太史令高堂忠奏：“荧惑犯紫微，若不早避，当
无洛阳。”乃诏内外四方及京邑诸宫观禁卫之内及
民间园囿，皆植紫微，以为厌胜。至刘、石、姚、苻之末，此
蒿棘不除自绝也。

《晋书沮渠蒙逊载记》：蒙逊闻刘裕灭姚泓，怒甚。门下
校郎刘祥言于蒙逊，蒙逊曰：“汝闻刘裕入关，敢研研
然也。”遂杀之。其峻暴如此。顾谓左右曰：“古之行师，不
犯岁镇所在。姚氏，舜后、轩辕之苗裔也。今镇星在轩
辕，而裕灭之，亦不能久守关中。”

《宋书符瑞志》：“晋既禅宋，太史令骆达奏陈天文符谶
曰：‘去义熙元年至元熙元年十月，太白昼见，经天，凡
七。占曰：‘天下革，民更王，异姓兴’。义熙十一年五月三
日，彗星出天市，其芒埽帝座。天市在房、心之北，宋之
分野，得彗柄者兴。此除旧布新之征。十二年，北定中
原，崇进宋公。岁星裴回，房、心之间大火，宋之分野，与’”
武王克殷同。得岁星之分者，应王也。十一年以来，至
元熙元年，月行失道，恒北入太微中。占：“月入太微廷，
王入为主。”十三年十月，镇星入太微，积留七十馀日，
到十四年八月十日，又入太微不去。到元熙元年积
二百馀日。占：“镇星守太微，亡君之戒，有立王，有徙王。”
十四年五月十七日，茀星出北斗魁中。占曰：“星茀北
斗中，圣人受命。”十四年七月二十九日，彗星出太微
中，彗柄起上相星下，芒尾渐长至十馀丈，进扫北斗
及紫微中。《占》曰：“彗星出太微，社稷亡，天下易政；入北
斗，帝宫空。一占：天下得召人；召人，圣主也。”一曰：“彗孛
紫微，天下易主。”十四年十月一日，荧惑从入太微《钩
己》，至元年四月二十七日，从端门出积尸，留二百六
日，绕镇星，荧惑，与镇星钩己天廷，《天下更纪》。十四年
十二月，岁太白辰裴回居斗牛之间，经旬，斗牛历数
之起。占曰：“三星合，是谓改立。”

《傅亮传》：高祖有受禅意，而难于发言，乃集朝臣燕饮从容言曰：“桓元暴篡，鼎命已移，我首唱大义，复兴王
室，南征北伐，平定四海，功成业著，遂荷九锡。今年将
衰暮，崇极如此，物戒盛满，非可久安。今欲奉还爵位，
归老京师。群臣唯盛称功德，莫晓此意。日晚坐散，亮
还外，乃悟旨，而宫门已闭，亮于是叩扉请见，高祖即”
开门见之。亮入，便曰：“臣暂宜还都。”高祖达解此意，无
复他言，直云：“须几人自送？”亮曰：“须数十人便足。”于是
即便奉辞。亮既出，已夜见长星竟天，亮《拊髀》曰：“我常
不信天文，今始验矣。”

《徐羡之传》：“羡之从兄履之拜司空，守关将入，彗星晨
见危南。”

《沈攸之传》：“废帝之殒也，攸之欲起兵，问其知星人葛
珂之，珂之曰：‘自古起兵皆候太白，太白见则成，伏则
败。昔桂阳以太白伏时举兵，一战授首，此近世明验。
今萧公废昏立明，政值太白时，此与天合也。且太白
寻出东方，东方利用兵，西方不利，故攸之止不反。及
后举兵，珂之又曰：‘今岁星守南斗，其国不可伐’’。”攸之
不从，凡同逆丁珍、东孙同、裴茂仲、武宗俨之并伏诛。
刘勔传太宗顾命，以守尚书右仆射，中领军如故，给
鼓吹一部。废帝即位，加兵五百人。元徽初，月犯右执
法，太白犯上将，或劝勔解职，勔曰：“吾执心行己，无愧
幽明，若才轻任重，灾眚必及。天道密微，避岂得免。”桂
阳王休范为乱，奄至京邑，加勔使持“节领军，置佐史，
镇捍石头。既而贼众屯朱雀航南，右军王道隆率宿
卫向朱雀，闻贼已至，急信召勔。勔至，命闭航，道隆不
听，催勔渡航进战，率所领于桁南战败，临陈死之。”
《陈书周文育传》，“文育之据三陂，有流星坠地，其声如
雷，地陷方一丈，中有碎炭数斗。俄而文育见杀。”
《魏书礼志》：“宫中立星神，一岁”一祭。太祖初，有两彗星
见，刘后使占者占之，曰：“祈之则当扫定天下。”后从之，
故立其祀。

《北史崔浩传》：“神麚二年，议击蠕蠕，朝臣内外尽不欲
行，保太后亦固止帝，帝皆不听，唯浩赞成之。尚书令
刘洁、左仆射安原等乃使黄门侍郎仇齐推赫连昌，
太史张深、徐辩说帝曰：‘今年己巳三阴之岁，岁星袭
月，太白在西方，不可举兵，北伐必败，虽克，不利于上’。”
又群臣共赞深等云：“深少时常谏苻坚不可南征，坚
不从而败。今天时人事都不和协，如何举动？”帝意不
快，乃召浩与深等辩之。浩难深曰：“阳者，德也，阴者刊
也，故月蚀修刑。夫王者之用刑，大则陈之原野，小则
肆之市朝。战伐者，用刑之大者也。以此言之，三阴用
兵，尽得其类，修刑之义也。岁星袭月，年饥人流，应在
他国，远期十二年。太白行苍龙宿，于”天文为东，不妨
北伐。深等俗生，志意浅近，牵于术数，不达大体，难与
远图。臣观天文，比年以来，月行掩昴，至今犹然。其占，
三年天子大破旄头之国，蠕蠕高车，旄头之众也。夫
圣明御时，能行非常之事。古人语曰：“非常之原，黎人
惧焉；及其成功，天下晏然。”愿陛下勿疑。

《魏书崔浩传》：“初，姚兴死之前岁，太史奏荧惑在匏瓜
星中，一夜忽然亡失，不知所在。或谓下入危亡之国，
将为童谣妖言，而后行其灾祸。太宗闻之大惊，乃召
诸硕儒士数人，令与史官求其所诣。浩对曰：‘案《春秋
左氏传》说，神降于莘，其至之日，各以其物祭也。请以
日辰推之，庚午之夕，辛未之朝，天有阴云，荧惑之亡，
当在此二日之内。庚之与未，皆主于秦。辛为西夷。今
姚兴据咸阳，是荧惑入秦矣’。”诸人皆作色曰：“天上失
星，人安能知其所诣，而妄说无征之言！”浩笑而不应。
后八十馀日，荧惑果出于东井。留守盘旋，秦中大旱，
赤地、昆明池水竭。童谣讹言，国内諠扰。明年，姚兴死，
二子交兵。二年国灭。于是诸人皆服，曰：“非所及也。”〈按此

史所载皆谬，《七政》不容失行，至此《入匏瓜》，“忽出东井” ，皆谬不足信。

《张渊传》：容城令徐路善占候。世宗时，坐事系冀州狱，
别驾崔隆宗就禁慰问，路曰：“昨夜驿马星流，计赦即
时应至。”隆宗先信之，遂遣人试出城候焉。俄而赦至，
时人重之。

《隋书五行志》：“后齐河清四年三月，有物陨于殿庭，色
赤，形如数斗器，众星随者如小铃。四月，娄太后崩。”
《北史。魏长孙晟传》：“晟遣降虏觇候雍闾，知其牙内屡
有灾变，夜见赤虹，光照数百里，天狗霣雨血三日，流
星坠其营内，有声如雷，每夜自惊，言隋师且至，并遣
奏知。”

《隋书庾季才传》：“武成二年，季才与王褒、庾信同补麟
趾学士，累迁稍伯大夫、车骑大将军，仪同三司。其后
大冢宰宇文护执政，谓季才曰：‘比日天道有何征祥？
季才对曰：荷恩深厚，若不尽言，便同木石。顷上台有
变，不利宰辅，公宜归政天子，请老私门。此则自享期
颐，而受旦奭之美；子孙藩屏，终保维城之固。不然者，
非复所知’。”护沈吟久之，谓季才曰：“吾本意如此，但辞
未获免耳。公既王官，可依朝例，无烦别参寡人也。”自
是渐疏，不复别见。及护灭之后，阅其书记，武帝亲自
临检，有假托符命，妄造异端者，皆致诛戮。唯得季才书两纸，盛言纬候灾祥，宜反政归权。帝谓少宗伯斛
斯征曰：“庾季才至诚谨悫，甚得人臣之礼。”因赐粟三
百石，帛二百段。迁太史中大夫。

《刘元进传》：“元进聚众至十万，屯茅浦，以抗官军。帝令
江都郡丞王世充发淮南兵击之。有大流星坠十江
都，未及地而南逝，磨拂竹木皆有声，至吴郡而落于
地。元进恶之，令掘地入二丈，得一石，径丈馀。后数日，
失石所在。”

《龙城录》：吴峤，霅溪人也。年十三作道士。时炀帝元年
过邺中，告其令曰：“中星不守太微，主君有嫌，而旺气
流萃于秦地，子知之乎？”令不之信。至神尧即位，方知
不诬。峤精明天文，即袁天罡之师也。

《海山记》：炀帝未遇害前数日，帝亦微识元象，多夜起
观天，乃召太史令袁充问曰：“天象如何？”充伏地泣涕
曰：“星文大恶，贼星逼帝座甚急，恐祸起旦夕，愿陛下
遽修德灭之。”帝不乐。

《唐书夏侯端传》：端，寿州寿春人，梁尚书左仆射详孙
也。仕隋为大理司直。高祖微时，与相友，大业中，讨贼
河东，表端为副。端邃数术，密语高祖曰：“玉床摇，帝坐
不安，晋得岁，真人将兴，安天下之乱者，其在公乎？但
上性沈忌，内恶诸李。今金才已诛，次且取，公宜早为
计。”帝感其言。

《傅奕传》：奕相州邺人，隋开皇中，以仪曹事汉王谅。谅
反问奕：“今兹荧惑入井，果若何？”对曰：“东井黄道所由，
荧惑之舍，乌足怪邪？若入地上，井乃为灾。”谅怒，俄及
败。

《李君羡传》：贞观初，太白数昼见，太史占曰：“女主昌。”又
谣言当有女武王者。会内宴为酒令，各言小字，君羡
自陈曰：五娘子。帝愕然，因笑曰：何物女子，乃此健邪？
又君羡官邑属县皆武也。忌之，出为华州刺史。
《于志宁传》：贞观四年，陨石十八于冯翊。高宗问曰：“此
何祥也？朕欲悔往修来以自戒，若何？”志宁对曰：“《春秋》
陨石于宋五内。史过曰：‘是阴阳之事，非吉凶所生。物
固有自然，非一系人事。虽然，陛下无灾而戒，不害为
福也’。”

《容斋随笔》：“贞观十年，使房乔裁定封禅礼，将以十六
年二月有事于泰山，会星孛太微而罢。”

《唐书崔义元传》：睦州女子陈硕真反，义元乃署崔元
籍先锋，而自统众继之。至下淮戍，擒其谍数十人。有
星坠贼营，义元曰：“贼必亡。诘朝奋击。左右有以盾鄣
者，义元曰：‘刺史而有避邪？谁肯死’！”敕去之。由是众为
用，斩首数百级，降其贼万馀。贼平，拜御史大夫。
《五行志》：永徽四年八月己亥，陨石于同州冯翊，十八
光耀有声如雷。近星陨而化也。庶民惟星在上而陨，
民去其上之象。一曰，人君为诈妄所蔽则然。

《册府元龟》：薛仁贵为右威卫大将军高宗咸亨元年，
吐蕃入寇，帝以仁贵为逻婆道行军大总管，为吐蕃
败初仁贵谓人曰：“今年太岁庚午，岁星在于降娄，不
应有事于西方。军行逆岁，邓艾所以死于蜀，吾知其
必败也。”

《唐书张道源传》：“仪凤初，彗见东井，上疏陈得失。高宗
钦纳，赐帛二百段。”

《韩思彦传》：时太白昼见，思彦劝帝修德，答天谴。帝让
中书令李义府曰：“八品官能言得失，而卿冒没富贵，
主何事邪？”义府谢罪。

《五行志》：“永隆二年九月，万年县女子刘凝静衣白衣，
从者数人，升太史令厅，问比有何灾异，令执之以闻。
是夜彗星见。太史司天文历候，王者所以奉若天道、
恭授民时者，非女子所当问。”

《韦温传》：景龙三年，温以太子少保同中书门下三品，
遥领扬州大都督。温既见天下事在手，欲自殖以牢
其权，引用支党不相一，公卿虽畏伏，然温无能，不如
诸武凶而炽也。弟湑初兼修文馆大学士，时荧惑久
留羽林，后恶之，方湑从至温泉，后毒杀之，以塞变。
《裴光庭传》：“光庭同平章事，知星者言上象变不利，大
臣”请禳之。光庭曰：“使祸可禳而去，则福可祝而来也。”
论者以为知命。

《独异志》：唐开元五年春，司天密奏云：“元象有谪见，其
灾甚重。”元宗大惊，问曰：“何祥？”对曰：“当有名士三十八
人同日冤死，今新进及第进士正应其数。”内一人李
蒙者，贵主家婿。上不得已言其事，密戒主曰：“每有大
游宴，汝爱婿可闭留其家。”主居昭国里。时大合乐，音
曲远畅，曲江涨水，联舟数十艘，进士毕集。蒙闻之，乃
逾垣走赴，群众惬望，方登舟，移就池中，暴风忽起，画
舸半沈。声伎持篙楫，不知纪极，三十八人无一生者。
《唐书五行志》：“天宝三载二月辛亥，有星如月，坠于东
南，坠后有声。京师讹言官遣枨枨捕人取肝以祭天
狗。人颇恐惧，畿内尤甚，遣使安谕之。”

《云谿友议》：“李筌为邓州刺史，常夜占星宿而坐。一夕
三更，东南隅忽见异气，明旦呼吏于郊巿如产男女，
不以贫富悉取，至过十馀辈。筌视之曰：‘皆凡骨也’。重令于村落搜访之，乃得牧羊之妇，一子。李君惨容曰：
‘此假天子也’。座客劝杀之，筌以为不可，曰：‘此胡雏，必
为国盗。今杀之无难，杀假恐生真矣’。”则安禄山生于
“南阳”，异人先知之矣。

《唐书王勃传》：天宝中，太平久，上言者多以诡异进。有
崔昌者，采勃旧说，上五行应运历，请承周、汉，废周、隋
为闰。右相李林甫亦赞佑之，集公卿议可否。集贤学
士卫包、起居舍人阎伯玙上表曰：“都堂集议之夕，四
星聚于尾，天意昭然矣。”

《李吉甫传》：吉甫前卒一岁，荧惑掩太微上相，吉甫曰：
“天且杀我。”再逊位，不许。

《韦凑传》：“凑子见素，天宝十三载拜武部尚书，同中书
门下平章事。肃宗立，十月丙申，有星犯昴。见素言于
帝曰：‘昴者，胡也。天道谪见，所应在人，禄山将死矣’。帝
曰：‘日月可知乎’？见素曰：‘福应在德，祸应在刑。昴金忌
火，行当火位，昴之昏中，乃其时也。既死其月，亦死其
日，明年正月甲寅，禄山其殪乎’。帝曰：‘贼何等死’？答曰：
‘五行之说，子者，视妻所生。昴犯以丙申，金木之妃也，
木火之母也。丙火为金子，申亦金也。二金本同末异，
还以相克，贼殆为子，与首乱者更相屠戮乎’？”及禄山
死，日月皆验。

《酉阳杂俎》：李白名播海内，禄山反，制诗言：“太白入月
敌可摧。”及禄山死，太白蚀月。

《唐书李晟传》：始晟屯渭桥也，荧惑守岁，久乃退，府中
皆贺曰：“‘荧惑退，国家之利，速用兵者昌’。晟曰：‘天子暴
露，人臣当力死勤难，安知天道邪’？”至是乃曰：“前士大
夫劝晟出兵，非敢拒也，且人可用而不可使之知也。
夫惟五纬盈缩不常，晟惧复守岁，则我军不战自屈
矣。皆曰非所及也。”

《李泌传》：贞元四年八月，月蚀东壁。泌曰：“东壁图书府，
大臣当有忧者。吾以宰相兼学士，当之矣。昔燕国公
张说由是以亡，又可免乎？”明年果卒。

《李德裕传》：“德裕常谓省事不如省官，省官不如省吏，
能简冗官，诚治本也。”乃请罢郡县吏，凡二千馀员，衣
冠去者皆怨。时天下已平，数上疏乞骸骨。而星家言
荧惑犯上相，又恳丐去位，皆不许。

《郑注传》：“注擢通王府司马、右神策判官，士议讙骇。刘
从谏恶其人，欲因斥去之，即表副昭义节度。至府不
旬月，文宗暴眩，王守澄复荐注。即日召入，对浴堂门，
赐赉至渥。是夜彗出东方，长三尺，芒耀怒急。俄进太
仆卿兼御史大夫。”

《令狐楚传》：“楚拜山南西道节度，疾甚，有大星陨寝上，
其光烛廷，坐与家人诀乃终。”

《东观奏记》：“吏部侍郎兼判尚书铨事裴谂左授国子
祭酒，吏部侍郎周敬复罚一月俸，监察御史冯颛左
授秘书省著作佐郎。考院所送博学宏辞科赵秬等
十人，并宜覆落，不在施行之限。”初，裴谂兼上铨，主试
宏、技两科，其年争名者众，应宏词选，前进士苗台符、
杨严、薛䜣、李询、古、敬翊已下一十五人就试。谂宽豫
仁厚，有赋题不密之说。前进士柳翰，京兆尹柳憙之
子也。故事，宏词科只三人，翰在选中。不中者言翰于
谂处先得赋，托词人温庭筠为之。翰既中选，其声聒
不止，事彻宸听。杜德公为中书舍人，言于执政曰：“某
两为考官，未试宏词，先锁考官，然后考文书。若自先
得赋题者必佳。糊名考文书得佳者”，考官乃公，当罪，
止铨为考官，不合坐。宏词赵秬丞相，令狐绹故人子
也，同列将以此事嫁患于令狐丞相，丞相逐之，尽覆
去。初，日官奏“文星暗，科场当有事”，沈询为礼部侍郎，
闻而忧焉。至是三科尽覆，日官之言方验。

《唐书王翊传》：“翊曾孙凝，拜河南尹，迁宣歙池观察使。
王仙芝之党大至，凝储蓄缮完以备贼，贼至不能加。
会大星直寝庭坠，术家言宜上疾不视事以厌胜。凝
曰：‘东南国用所出，而宣为大府，吾规脱祸可矣，顾一
方何赖哉？誓与城相存亡，勿复言。既而贼去，未几卒’。”
《北梦琐言》：“乾符中，荆州节度使晋公王铎，后为诸道”
都统，时木星入南斗，数夕不退。晋公观之，问诸知星
者吉凶安在，咸曰：“金火土犯斗即为灾，唯木当为福
耳。”或然之。时有术士边冈，洞晓天文，精通历数，谓晋
公曰：“唯斗帝王之宫宿，唯木为福神，当以帝王占之。
然则非福于今，必当有验于后，未敢言之。”他日晋公
屏左右密问，冈曰：“木星入斗，帝王之”兆。木在斗中，朱
字也。识者言唐世尝有绯衣之谶，或言将来革运，或
姓裴，或姓牛。以为裴字为绯衣，牛字著人，即朱也。所
以裴晋公度牛，相国僧孺，每罹此谤，李卫公斥《周秦
行纪》，乃斯事也。安知锺于砀山之朱乎？

《五代史唐六臣传》：唐天祐三年，梁王欲以嬖吏张廷
范为太常卿，唐宰相裴枢以谓“太常卿唐常以清流
为之，廷范乃梁客，将不可。”梁王由此大怒曰：“吾常语
裴枢纯厚，不陷浮薄，今亦为此邪？”是岁四月，彗出西
北，扫文昌、轩辕、天巿，宰相柳璨希梁王旨，归其谴于
大臣。于是左仆射裴枢、独孤损、右仆射崔远、守太保致仕赵崇、兵部侍郎王赞、工部尚书王溥、吏部尚书
陆扆，皆以无罪贬，同日赐死于白马驿。

《册府元龟》：乾化元年五月，“诏左右银台门朝参诸司
使库使已下，不得带从人出入。亲王许一二人执条
床手简，馀悉止门外，阑入者抵律，阍守不禁，与所犯
同。”先时，门通内无门籍，且多勋戚车骑众者，尤不敢
呵察。至是有一客星凌犯上言者，遂令止隔。

《幸蜀记》：蜀王衍咸康五年十月，彗星见，长丈馀，在井
娄之次。司天言：恐国家有大灾，宜修德以禳之。诏于
玉局北置道场，以合天变。右补阙张云上疏言：“此是
百姓怨气，上彻于天，成此彗星。彗者，除旧布新之义，
此乃亡国之兆，岂祈禳之可免。”衍怒，流于泰州。
《五代史后蜀世家》：昶，知祥第三子也。昶，明德三年三
月，荧惑犯积尸。昶以为积尸蜀分也，惧，欲禳之，以问
司天少监胡韫，韫曰：“按十二次，起井五度至柳八度，
为鹑首之次。鹑首，秦分也，蜀虽属秦，乃极南之表尔。
前世火入鬼，其应多在秦、晋。咸和九年三月，火犯积
尸，四月，雍州刺史郭权见杀。义熙十四年，火犯鬼，明
年，雍州刺史朱龄石见杀，而蜀皆无事。”昶乃止。
《张希崇传》：希崇拜灵武节度使，希崇叹曰：“吾当老死
边徼，岂非命邪。”希崇事母至孝，朝夕母食，必侍立左
右，彻馔乃敢退。为将不喜声色，好读书，颇知星历。天
福三年，月掩毕口大星，希崇叹曰：“毕口大星，边将也，
我其当之乎。”明年正月卒。

《慕容彦超传》：彦超为隐帝战败奔兖州。周太祖入立，
彦超不自安，诏书慰之，彦超乘间谋反。是岁镇星犯
角亢。占曰：“角亢郑分，兖州当焉。”彦超即率军府将吏，
步出西门三十里致祭，迎于开元寺，塑像以事之。日
常一至，使民立黄幡以禳之。

《南汉世家》：“刘晟自言知星末年，月食牛女间，出书占
之，叹曰：‘吾当之矣’。因为长夜之饮。十六年，卜葬域于
城北，运甓为圹，晟亲临视之。是秋卒，年三十九。”
《稽神录尚平王锺传》：“在江西，有衙门吏孔知让新治
第，昼有一星陨于庭中，知让方甚恶之，求典外戎以
空其第。岁馀，御史中丞薛昭纬贬官至豫章，传取此
第以”居之，后遂卒于是。

马令《南唐书陈陶传》：“昇元中，会有星孛，陶叹曰：‘国家
其几亡乎’！”既而果失淮甸。陶所居幽邃，性尤嗜鲊。元
宗南迁，至落星湾，欲有所问，而恐陶不尽言，因伪使
人卖鲊。至陶门，陶果出啖，鲊喜甚。卖者曰：“‘官舟抵落
星矣，翁知之乎’？陶笑曰：‘星落不还’。”元宗至南都，未几，
殂不还之说果验。

《辽史赵思温传》：“会同初，从耶律牒蜡使晋，行册礼还，
加检校太师。二年，有星陨于庭，卒。”

陆游《南唐书元宗纪》：“建隆二年六月己未，国主疾革。
夕有大星陨于南都。庚申，殂于长春殿。